31980R0565
L 062/5
JURNALUL OFÍCIAL AL UNIUNII EUROPENE
REGULAMENTUL (CEE) NR. 565/80 AL CONSILIULUI
din 4 martie 1980
privind plata anticipată a restituirilor la export pentru produsele agricole
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor în sectorul cerealelor (1), modificat ultima dată prin Regulamentul (CEE) nr. 1547/79 (2), în special articolul 16 alineatul (5) și dispozițiile corespunzătoare din alte regulamente privind organizarea comună a piețelor în sectorul produselor agricole,
având în vedere propunerea Comisiei,
întrucât Regulamentul (CEE) nr. 441/69 al Consiliului din 4 martie 1969 de stabilire a regulilor generale suplimentare privind acordarea restituirilor la export pentru produsele reglementate de un regim de preț unic, exportate ca atare sau sub forma unor mărfuri care nu fac parte din anexa II la Tratat (3), modificat ultima dată de Regulamentul (CEE) nr. 269/78 (4), a fost modificat în mai multe rânduri; întrucât experiența a demonstrat că sunt necesare și alte modificări; întrucât, pentru mai multă claritate, este necesar să se procedeze la o reformare a regulamentului aplicabil în această sferă;
întrucât regulamentele care stabilesc, pentru anumite produse agricole, reguli generale de acordare a restituirilor la export și criterii de stabilire a sumelor acestor restituiri prevăd că acestea sunt plătite atunci când se face dovada că produsele respective au fost exportate în afara Comunității;
întrucât, conform principiului de asigurare a unui echilibru între utilizarea produselor de bază comunitare în vederea exportului de produse prelucrate sau de mărfuri enumerate în anexele B și C la Regulamentul (CEE) nr. 2682/72 (5), modificat ultima dată prin Regulamentul (CEE) nr. 707/78 (6), în țările terțe, și utilizarea produselor de bază din aceste țări, admise pentru regimul de perfecționare activă în conformitate cu Directiva nr. 69/73/CEE a Consiliului din 4 martie 1969 privind armonizarea dispozițiilor legale, de reglementare și administrative privind regimul de perfecționare activă (7), modificată ultima dată prin Directiva 76/119/CEE (8), este necesar să se plătească o sumă egală la restituirea la export de îndată ce produsele de bază comunitare pe baza cărora se obțin produse prelucrate sau mărfuri destinate exportului intră sub incidența regimului de control vamal;
întrucât produsele care aparțin unei organizări comune a piețelor și care sunt importate din țări terțe pot, în anumite condiții, să fie plasate în regim de antrepozitare vamală sau de zonă liberă, cu suspendarea perceperii taxelor la import; întrucât este necesar să se prevadă posibilitatea plății unei sume egale la restituirea la export de îndată ce anumite produse sau mărfuri comunitare destinate exportului sunt plasate într-un astfel de regim;
întrucât plata unei sume egale cu restituirea la export nu modifică cu nimic condițiile de stabilire a dreptului la restituire la export; întrucât este necesară garantarea, prin constituirea unei garanții, a rambursării unei sume cel puțin egale cu suma vărsată, în cazul în care s-a stabilit ulterior că nu există nici un drept de restituire la export, sau că aceste produse și mărfuri cărora le-au fost aplicate măsurile, nu au fost efectiv exportate în afara Comunități în termenele stabilite,
ADOPTĂ PREZENTUL REGULAMENT:
Articolul 1
Prezentul regulament stabilește regulile generale privind plata, înainte de export, a unei sume egale cu restituirile la export pentru produsele reglementate de următoarele regulamente:
-
Regulamentul nr. 136/66/CEE (materii grase);
-
Regulamentul (CEE) nr. 804/68 (lapte și produse lactate);
-
Regulamentul (CEE) nr. 805/68 (carne de vită);
-
Regulamentul (CEE) nr. 727/70 (tutun brut);
-
Regulamentul (CEE) nr. 1035/72 (fructe și legume);
-
Regulamentul (CEE) nr. 3330/74 (zahăr);
-
Regulamentul (CEE) nr. 2727/75 (cereale);
-
Regulamentul (CEE) nr. 2759/75 (carne de porc);
-
Regulamentul (CEE) nr. 2771/75 (ouă);
-
Regulamentul (CEE) nr. 2777/75 (carne de pasăre);
-
Regulamentul (CEE) nr. 100/76 (produse piscicole);
-
Regulamentul (CEE) nr. 1418/76 (orez);
-
Regulamentul (CEE) nr. 516/77 (produse prelucrate pe bază de fructe și legume);
-
Regulamentul (CEE) nr. 337/79 (vin).
Articolul 2
În sensul prezentului regulament se înțelege prin:
(a)
produse: produsele stabilite în articolul 1, produse de bază: produsele destinate exportului după transformarea lor în produse prelucrate sau în mărfuri;
(b)
produse prelucrate:
-
produsele obținute prin prelucrarea produselor de bază și
-
produse cărora li se aplică o restituire la export;
(c)
mărfuri: mărfurile stabilite în anexele B și C la Regulamentul (CEE) nr. 2682/72.
Articolul 3
Beneficiază de prezentul regulament produsele pentru care a fost stabilită o restituire egală sau mai mare de zero.
Articolul 4
(1) La cererea celui interesat, o sumă egală cu restituirea la export este plătită de îndată ce produsele de bază sunt plasate sub controlul vamal care garantează că produsele prelucrate sau mărfurile vor fi exportate într-un termen stabilit.
(2) Regimul prevăzut în prezentul articol se aplică produselor prelucrate și mărfurilor obținute din produse de bază, cu condiția ca operațiile de perfecționare activă să nu fie interzise pentru produsele similare.
Cu toate acestea, regimul nu se aplică în cazuri excepționale în care produsele prelucrate sau mărfurile sunt obținute din produse de bază pentru care nu există nici o dificultate de desfacere.
(3) În ceea ce privește procedurile de control și rata de rentabilitate, produsele de bază sunt supuse unor reguli similare cu cele care se aplică, în cadrul perfecționării active, produselor de aceeași natură.
(4) Restituirea la export stabilită în alineatul (1) este:
(a)
în cazul produselor prelucrate, cea aplicată produsului prelucrat respectiv;
(b)
în cazul mărfurilor, cea stabilită în mod special pentru produsele de bază:
-
aplicată sau
-
considerată, în baza dispozițiilor comunitare, ca fiind aplicată
pentru fabricarea acestor mărfuri.
(5) În cazul în care nu este stabilită în prealabil, rata de restituire la export este cea aplicabilă în ziua în care produsele de bază sunt plasate sub control vamal.
(6) În cazul în care restituirea la export este stabilită în prealabil, pentru calculul ajustărilor ce trebuie operate la rata de restituire aplicabilă, se ia în considerare ziua în care produsele de bază sunt plasate sub control vamal.
(7) În cazul în care restituirea la export diferă în funcție de utilizare sau de destinație, rata care se aplică este rata cea mai mică. Cu toate acestea, atunci când utilizarea sau destinația sunt declarate, rata care se aplică este cea stabilită pentru utilizarea sau destinația produselor prelucrate sau a mărfurilor.
Articolul 5
(1) La cererea celui interesat, se plătește o sumă egală cu restituirea la export de îndată ce produsele de bază sunt plasate în regim de antrepozitare vamală sau de zonă liberă, în vederea exportului acestora într-un termen stabilit.
(2) Regimul prevăzut în prezentul articol se aplică produselor și mărfurilor destinate exportului ca atare, atunci când produsele sau mărfurile permit depozitarea.
Cu toate acestea, regimul nu se aplică în cazuri excepționale în care nu există nici o dificultate de desfacere a produselor sau mărfurilor respective.
(3) În cazul în care restituirea la export diferă în funcție de utilizare sau de destinație, rata care se aplică este rata cea mai scăzută. Cu toate acestea, atunci când utilizarea sau destinația este declarată, rata care se aplică este cea stabilită pentru utilizarea sau destinația produselor sau mărfurilor.
Articolul 6
Aplicarea regimului prevăzut în prezentul regulament este condiționată de constituirea unei garanții care asigură rambursarea unei sume egale cu cea care a fost plătită, majorată cu o sumă suplimentară.
Fără să aducă atingere cazurilor de forță majoră, această garanție este reținută total sau parțial:
-
în cazul în care rambursarea nu a fost efectuată atunci când exportul nu s-a făcut la termenul stabilit în articolul 4 alineatul (1) și în articolul 5 alineatul (1) sau
-
în cazul în care se dovedește că nu există nici un drept de restituire sau că a existat un drept de restituire pentru o sumă inferioară.
Articolul 7
Autoritățile competente ale statelor membre pot refuza să acorde dreptul de a beneficia de regimul prevăzut în prezentul regulament, atunci când persoana solicitantului nu este de natură să garanteze că ansamblul operațiunilor va fi realizat în conformitate cu dispozițiile în vigoare.
În fiecare stat membru, acest drept se exercită conform principiilor în vigoare ale statului respectiv care reglementează nediscriminarea între solicitanți și libertatea comerțului și a industriei.
Articolul 8
În cazul în care este necesar, produsele de bază și mărfurile care nu beneficiază de regimul prevăzut în prezentul regulament sunt înscrise pe o listă care trebuie elaborată.
Articolul 9
Regulamentul (CEE) nr. 441/69 se abrogă de la 1 aprilie 1980. El rămâne totuși aplicabil operațiunilor care s-au realizat în conformitate cu acest regulament.
Articolul 10
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Prezentul regulament se aplică de la 1 aprilie 1980 produselor de bază, produselor și mărfurilor supuse controlului începând cu această dată.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 martie 1980.